
Referat af ordinært virksomhedsmøde i DanbPilot 27. april 2021 


Den 27. april 2021 blev der afholdt ordinært virksomhedsmøde i DanPilot (CVR nr. 30071735), hos 
DanPilot, Havnepladsen 3A, 5700 Svendborg. Virksomhedsmødet blev afholdt som et delvist elek- 
tronisk møde. 


Den danske stat var repræsenteret af Erhvervsministeriet v/departementschef Michael Dithmer. 


Til stede var endvidere bestyrelsesformand Søren Jespersen samt bestyrelsesmedlemmerne Dina 
Raabjerg, Peter Herskind, Claus Lambek Kristensen og Peter Nordahl Thomsen. 


Fra Rigsrevisionen deltog specialkonsulent Christian Bille-Sandø. 
Fra Deloitte deltog statsautoriseret revisor Michael Kurup Andersen. 
Fra DanPilot deltog CEO Erik Merkes Nielsen og administrationschef Mia Rasmussen. 


Endelig deltog fra Erhvervsministeriet administrationschef Torben Skovgaard Andersen, kontorchef 
Kasper Hjortebjerg Lund og fuldmægtig Iben Lund-Rasmussen samt fra Advokatfirmaet Poul 
Schmith advokat Peter Hedegaard Madsen. 


Virksomhedsmødet var åbent for pressen. 
0000000 
Der forelå følgende dagsorden: 


Udpegning af dirigent. 

Bestyrelsens mundtlige beretning om DanPilots virksomhed i det forløbne år. 

Forelæggelse af årsrapport med revisionspåtegning til godkendelse. 

Beslutning om anvendelse af overskud eller dækning af underskud i henhold til den godkendte 

årsrapport, herunder fastsættelse af eventuelt udbytte. 

5. Bestyrelsens orientering om forventede tiltag af politisk eller økonomisk interesse i det kom- 
mende år samt en orientering om bestyrelsens forventninger til resultaterne for de kommende år. 

6. Eventuelle forslag fra erhvervsministeren eller bestyrelsen. 

7. Valg af medlemmer til bestyrelsen, herunder formand og næstformand, samt orientering om 
bestyrelseskandidaters erhvervsmæssige baggrund og ledelseshverv i danske og udenlandske 
virksomheder. 

8. Valg af statsautoriseret revisor. 

9. Eventuelt. 

Ad1 
Til dirigent valgtes advokat Peter Hedegaard Madsen. 


Dirigenten takkede for hvervet og konstaterede, at virksomhedsmødet var lovligt indkaldt, at dags- 
ordenen var i overensstemmelse med vedtægten, og at virksomhedsmødet var beslutningsdygtigt. 


Dirigenten bemærkede endvidere, at virksomhedsmødet blev gennemført som et delvist elektronisk 
virksomhedsmøde, og at pressen havde haft adgang til både fysisk og elektronisk deltagelse. 


Ad 2 
Formanden aflagde beretning om DanPilots virksomhed i det forløbne år. 


Formanden udtalte følgende: 


2020 var DanPilots første år på et frit konkurrenceudsat lodsmarked, og det var derfor forventnin- 
gen, at året 2020 ville blive første år, hvor lodseriet DanPilot for alvor skulle stå sin prøve på et 
fuldt ud liberaliseret marked. 


Dette blev ikke tilfældet. DanPilot blev — som mange andre virksomheder og det danske samfund 
generelt — præget af covid-19-pandemien. Udfordringen for DanPilot blev derfor ikke alene det li- 
beraliserede marked, men mest af alt en hurtig tilpasning til covid-19-pandemien. Vi oplevede ved 
pandemiens begyndelse i foråret 2020 en øget aktivitet i tankskibstrafikken grundet faldet i priserne 
på olie, som desværre hurtigt blev afløst af en markant nedgang i skibstrafikken i de danske farvan- 
de. 


Til trods for smittens udvikling i det danske samfund og nedlukningerne forbundet hermed, har 
DanPilot formået hurtigt og effektivt at tilpasse operationen med nye sikkerhedsforanstaltninger og 
interne procedurer tilpasset sundhedsmyndighedernes anbefalinger. Skibstrafikken blev holdt effek- 
tivt i gang i 2020 og det kan vi bl.a. takke de dygtige og engagerede medarbejdere i DanPilot for. 


DanPilot blev i året ISO-re-certificeret, og fik i forbindelse med den eksterne audit af DNV-GL den 
højeste bedømmelse for håndteringen af covid-19 og for virksomhedens proaktive tilgang til kon- 
kurrenceudsættelsen, herunder prioriteringen af DanPilots kunder. Helt centralt konstaterede DNV- 
GL, at der i DanPilot er et konstant fokus på forbedring, læring og vidensdeling. Det afspejler i vir- 
keligheden, hvor langt vi er kommet med at tilpasse DanPilot til en mere kommerciel virkelighed, 
hvor kundernes dynamiske behov skal tilgodeses. 


I december stod DanPilots nye moderne lodsstation i den tidligere Skipperskole i Skagen færdig. 
DanPilot har nu noget nær perfekte rammer for at betjene virksomhedens kunder ud fra Skagen og 
vi ser frem til at kunne indvie lodsstationen officielt — forhåbentlig i forsommeren, hvis covid-19- 
situationen ellers tillader det. 

DanPilots disponeringsafdeling har i 2020 formået at optimere udnyttelse af vores lodser markant 
inden for lodsoverenskomstens snævre rammer. 


Til trods for covid-19-pandemien har DanPilot været i stand til styrke det forretningsmæssige fokus 
og komme tættere på kunderne, som har kvitteret med positiv feedback i DanPilots kundetilfreds- 
hedsundersøgelse. Vi kan glæde os over, at det lykkedes DanPilot at fastholde kundernes loyalitet 
og tillige tiltrække nye kunder. Den leverede kvalitet og forsyningssikkerhed har helt tydeligt været 
med til at øge kundernes tilfredshed. 


Der er som i 2019 også i 2020 gennemført en medarbejdertilfredshedsundersøgelse i DanPilot. Der 
er i den sammenhæng udarbejdet handlingsplaner, der skal sikre, at DanPilot ikke alene hos kun- 
derne, men også hos medarbejderne er det foretrukne lodseri. Trivselsundersøgelsen viste en mar- 
kant øget trivsel blandt medarbejderne i DanPilot i forhold til årene forinden. 


I bestyrelsen har vi vedtaget en anti-korruptionspolitik og en politik mod krænkende handlinger — 
ligesom vi har godkendt implementeringen af en whistleblowerordning, som gik i luften ved års- 
skiftet. Dette for at fortsætte vores ambitiøse CSR-arbejde og arbejde med FNs Global Compact 
ambitioner og FNs verdensmål. 


DanPilot har en ambitiøs politik for at tiltrække endnu flere kvinder til DanPilot, som navnlig i de 
to store faggrupper, lodser og bådmænd, historisk har haft en stærk overrepræsentation af mænd. I 
begyndelsen af 2020 underskrev DanPilot Danske Rederiers charter for flere kvinder i shipping, og 
det har bl.a. medført at DanPilot nu har etableret et internt ambassadørkorps blandt medarbejderne, 
der skal hjælpe med at synliggøre DanPilot og bidrage til at spire drømme om job hos potentielle 
kandidater. 


Det er på nuværende tidspunkt stadig for tidligt at sige, hvad covid-19-pandemien vil betyde for 
DanPilot i 2021. I bestyrelse har vi været og er fortsat meget optaget af, at DanPilot står med de 
bedst tænkelige vilkår, der gør det muligt at agere hurtigt, når ændringer i markedet tilsiger det. 


Bestyrelsesformandens beretning blev taget til efterretning af departementschef Michael Dithmer. 

Ad3 
Dirigenten oplyste, at den opdaterede årsrapport var fremsendt til deltagerne i virksomhedsmødet 
forud herfor, og at såvel ledelsen som revisionen havde godkendt den opdaterede årsrapport. 


Dirigenten gav derefter ordet til administrerende direktør Erik Merkes Nielsen, som forelagde års- 
rapporten for 2020. 


Erik Merkes Nielsen henviste til de bærende regnskabsmæssige hovedtal for koncernen DanbPilot 
for 2020 og udtalte følgende: 


DanPilots omsætning er i 2020 faldet med 13,9 %. Omsætningen for 2020 var 412,5 mio. kr., mod 
en omsætning på 478,9 mio. kr. i 2019. Dette skyldes den af formanden nævnte nedgang i skibstra- 
fikken som et resultat af covid-19-pandemiens negative påvirkning af den generelle aktivitet i ver- 
densøkonomien. 


DanPilot leverede en EBITDA på 19,2 mio. kr., hvilket er en tilbagegang på 28,9 mio. kr. ift. 2019. 


Virksomhedens resultat før skat udgør 1,3 mio. kr. mod 0,6 mio. kr. for 2019. Resultatet er påvir- 
ket af covid-19-pandemien og drevet af den deraf følgende aktivitetsnedgang. Denne nedgang mod- 
virkes dog positivt af interne omstrukturering og effektiviseringer med deraf følgende besparelser. 


Egenkapitalen er i årets løb blevet øget med 3,9 mio. kr. i forhold til 2019. 


Fokuserer man på DanPilots segmenter, så fordeler omsætningen sig med ca. 68 % på transitseg- 
mentet, ca. 30 % på havnesegmentet og ca. 2 % på servicesegmentet. 


Overordnet er resultat sammensat af aktiviteterne i de forskellige segmenter, henholdsvis havne-, 
transit- og servicesegment, hvor man kan se, at havnesegmentet fortsat er tabsgivende — men dog i 
mindre grad end forrige år. 


Antallet af lodsninger er faldende. 


I transitsegmentet har der været en tilbagegang på 4,4 % i antallet af transitlodsninger i forhold til 
2019, hvilket tilskrives covid-19s negative påvirkning af verdenshandlen. Det samme gør sig gæl- 
dende i havnesegmentet, hvor der ses en tilbagegang på 8,1 % i forhold til 2019 i antallet af lods- 
ninger. Det bemærkes dog i den sammenhæng, at DanPilots priser har været holdt i ro 2020, og at 
en simplificering af tillæg har betydet en reel prisreduktion for kunderne. 


I servicesegmentet har DanPilots datterselskab Greenland Pilot Service tabt 18,3 mio. kr. i omsæt- 
ning i forhold til 2019 grundet manglende krydstogtskibe i grønlandsk territorialfarvand. 

I årsrapporten henvises til DanPilots CSR-rapport 2020. DanPilots kerneopgave er at sikre havmil- 
jøet og sejladssikkerheden — og det mener vi, er en vigtig samfundsopgave. Vi har i CSR-rapporten 
2020 fremhævet vigtige elementer af, hvordan DanPilot har arbejdet videre med virksomhedens 
ambitiøse tilslutning til FN Global Compact, og hvorledes arbejdet på de tre udvalgte verdensmål: 
”Ligestilling mellem køn”, ”Livet i havet” og ”Partnerskaber for handling” er yderligere blevet for- 
ankret i både organisationen og hos medarbejderne. 


Årsregnskabet er revideret af såvel Rigsrevisionen som Deloitte, og som det fremgår aflægges regn- 
skabet med en blank påtegning. Jeg vil også fremhæve, at vi har et meget konstruktivt samarbejde 
med begge revisorer, og at DanPilot har modtaget en meget god vurdering af kvaliteten af vores 
regnskabsmateriale af de to revisorer. 


Årsrapporten blev herefter godkendt af departementschef Michael Dithmer, der samtidig udtrykte 
meget stor tilfredshed med DanPilots resultat i lyset af covid-19-pandemien. 


Ad 4 
Bestyrelsen havde indstillet, at årets resultat blev fremført til næste regnskabsår i overensstemmelse 
med det i årsrapporten anførte. 


Indstillingen blev godkendt af departementschef Michael Dithmer. 


Ad 5 
Formanden bemærkede, at bestyrelsen har tre store fokusområder for 2021: 


1. Med fri konkurrence på transitlodsningerne, som er det segment, hvor DanPilot historisk har 
tjent sine penge, og med forsyningspligt på transitlodsninger såvel som havnelodsningerne, 
har DanPilot navnlig fokus på, hvordan virksomheden gennem yderligere rationaliseringer, 
tilbagevinding af tabte kunder og etablering af en attraktiv prisstruktur kan sikre virksomhe- 
den fremadrettet. Sammen med vores ejer vil vi styrke strategi, prissætning og rammevilkår 
for DanbPilot tilpasset et liberaliseret marked. 


2. Bestræbelserne på digitalisering af DanPilot fortsætter. Det gælder både internt i DanPilots 
it-miljø, og tillige nye løsninger til at understøtte lodsning ved hjælp af moderne teknologi 
såsom droner samt alternative måder at løse opgaver på ved hjælp at løsninger for landbase- 
ret lodsning. 


3. Medarbejdertrivsel i DanPilot. Virksomheden har i flere år befundet sig i en omstillingspro- 
ces, og der er brug for og værdi i, at søge at inddrage medarbejderne mest muligt og sikre, at 
den enkelte medarbejder fortsat trives i og er stolt af, at være en del af DanPilot. Det er et 
mål som vi med stolthed øger ambitionen for hvert år. 

Formanden orienterede i relation til forventningerne til 2021 om, at bestyrelsen forventer, at året 
forsat vil være præget af covid-19 og den hermed forbundne usikkerhed og ledelsens forventninger 
er derfor, at DanPilot i 2021 leverer et mindre positivt resultat tæt på 0. 


Orienteringen blev taget til efterretning af departementschef Michael Dithmer, som bemærkede, at 
det generelt går den rigtige vej i det danske samfund og med den økonomiske aktivitet, som rege- 
ringens hjælpepakker har været med til at understøtte. Der spores positive tendenser med øget efter- 
spørgsel i godstransport-segmentet, hvorimod det stadig ser mere dystert ud for så vidt angår kryds- 
togtsegmentet. Afslutningsvis bemærkede departementschef Michael Dithmer desuden, at der i mi- 
nisteriet pågår arbejde med at udarbejde en kompensationsmodel for forsyningsbidraget. 


Ad 6 
Erhvervsministeren fremlagde forslag om revidering af DanPilots vedtægter, således at DanPilots 
virksomhedsmøder kan afvikles elektronisk. 


Departementschef Michael Dithmer godkendte forslaget. 


Ad7 
Der var ikke indkommet forslag herom. 


Departementschef Michael Dithmer benyttede lejligheden til at takke bestyrelsen for det gode sam- 
arbejde. 


Ad 8 
Bestyrelsen havde indstillet, at Deloitte Statsautoriseret Revisionspartnerselskab blev valgt som 
virksomhedens statsautoriserede revisor. 


Departementschef Michael Dithmer tiltrådte indstillingen. 


Ad9 
Der forelå intet til behandling. 


Formanden takkede afslutningsvis alle for deltagelse i virksomhedsmødet, takkede dirigenten for 
veludført hverv og takkede Erhvervsministeriet for det gode samarbejde — og rettede herefter en stor 
tak til alle medarbejderne i DanPilot for en flot og engageret præstation i et usædvanligt udfordren- 
de år. 


0000000 


Dirigenten konstaterede, at alle punkter på dagsordenen var udtømt. Herefter blev virksomhedsmø- 
det hævet. 


DanPilot 


Som dirigent: 


København, den 29. april 2021 


Ra 


Peter Hedegaard Madsen 
Advokat 


